title: Provedbena odluka Komisije (EU) 2015/1918 оd 22. listopada 2015. o uspostavi sustava za upravnu pomoć i suradnju („sustav AAC”) u skladu s Uredbom (EZ) br. 882/2004 Europskog parlamenta i Vijeća o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (priopćeno pod brojem dokumenta C(2015) 7132) (Tekst značajan za EGP)

text:
               24.10.2015

               HR

               Službeni list Europske unije

               L 280/31

         PROVEDBENA ODLUKA KOMISIJE (EU) 2015/1918
   оd 22. listopada 2015.
   o uspostavi sustava za upravnu pomoć i suradnju („sustav AAC”) u skladu s Uredbom (EZ) br. 882/2004 Europskog parlamenta i Vijeća o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja

         (priopćeno pod brojem dokumenta C(2015) 7132)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (1), a posebno njezin članak 63. stavak 1. drugi podstavak,
   budući da:

               (1)

               Uredbom (EZ) br. 882/2004 uspostavlja se usklađeni okvir za organizaciju službenih kontrola radi provjeravanja poštivanja propisa o hrani i hrani za životinje te propisa o zdravlju i dobrobiti životinja utvrđenih u zakonodavstvu Unije. U glavi IV. navedene Uredbe utvrđena su pravila za upravnu pomoć i suradnju među nadležnim tijelima u državama članicama u cilju osiguravanja primjene propisa o hrani i hrani za životinje.

               (2)

               Konkretno, Uredbom (EZ) br. 882/2004 od država članica zahtijeva se da si međusobno pružaju upravnu pomoć, da surađuju i razmjenjuju podatke kako bi se osiguralo učinkovito rješavanje prekograničnih slučajeva nepoštovanja propisa.

               (3)

               Osim toga, Uredbom (EZ) br. 882/2004 predviđeno je dopunjavanje obveza država članica da pružaju upravnu pomoć i surađuju obvezom Komisije da koordinira aktivnosti koje provode države članice kada su slučajevi nepoštovanja propisa rašireni ili česti ili kada države članice ne postignu dogovor o tome kako riješiti slučajeve nepoštovanja propisa.

               (4)

               Kako bi ispunila obveze iz Uredbe (EZ) br. 882/2004, od nadležnih tijela u svakoj državi članici zahtijeva se da razmjenjuju podatke koji su nužni kako bi se omogućilo provjeravanje poštovanja propisa o hrani i hrani za životinje s ekvivalentnim tijelima u drugim državama članicama, a u određenim slučajevima i s Komisijom, ako rezultati službenih kontrola zahtijevaju da se djeluje u više od jedne države članice.

               (5)

               Kako bi se razmjena podataka provela što je učinkovitije moguće, trebalo bi uspostaviti informatički sustav, točnije sustav za upravnu pomoć i suradnju („sustav AAC”) kako bi se tijelima za veze, imenovanima u svakoj državi članici u skladu s člankom 35. Uredbe (EZ) br. 882/2004, pružila nužna sredstva za olakšavanje praktične provedbe razmjene podataka koja se zahtijeva navedenom Uredbom. Sustavom AAC trebao bi se omogućiti pojednostavnjen način komunikacije i strukturirani format za razmjenu podataka.

               (6)

               Za razvoj, upotrebu i održavanje sustava AAC primjenjuju se Komisijina načela politike racionalizacije informacijske tehnologije, što znači da će se ponovno upotrebljavati postojeći sustavi, a u ovom slučaju to znači da će se ponovno upotrebljavati, ako je moguće, postojeći sustavi razmjene podataka kako bi se pružila najučinkovitija moguća rješenja i izbjeglo nepotrebno udvostručavanje informatičkih sustava.

               (7)

               Pristup sustavu AAC trebao bi biti omogućen samo tijelima za veze imenovanima u svakoj državi članici u skladu s Uredbom (EZ) br. 882/2004 i osoblju koje je imenovala Komisija. Države članice trebale bi među imenovanim tijelima za veze moći odrediti određena tijela za veze koja su posebno ovlaštena za upotrebu sustava AAC u vezi sa slučajevima mogućeg nepoštovanja propisa putem obmanjujućih prijevarnih praksi.

               (8)

               Radi pružanja veće tehničke podrške i olakšavanja pripreme postupaka upravne pomoći i suradnje, a na zahtjev tijela za veze, nadležnim tijelima na središnjoj ili regionalnoj razini unutar države članice može se omogućiti pristup nizu tehničkih funkcija sustava AAC. Taj se pristup može odobriti samo za funkcije nužne za razmjenu podataka u vezi sa zahtjevima za pomoć ili obavijestima o nepoštovanju propisa između tih tijela i tijela za veze koje je nadležno za taj zahtjev ili obavijest.

               (9)

               U nekim slučajevima nadležna tijela u državama članicama šire i međusobno razmjenjuju podatke o nepoštovanju propisa o hrani i hrani za životinje putem Sustava brzog uzbunjivanja za hranu i hranu za životinje (RASFF), uspostavljenog u skladu s Uredbom (EZ) br. 178/2002 Europskog parlamenta i Vijeća (2), i putem računalnog veterinarskog sustava (TRACES), uspostavljenog Odlukom Komisije 2004/292/EZ (3). Kako bi se izbjeglo nepotrebno udvostručavanje, ti bi podaci preko sustava za upravnu pomoć i suradnju trebali biti dostupni tijelima za veze imenovanima u skladu s Uredbom (EZ) br. 882/2004, kako države članice koje dostavljaju te podatke RASFF-u ili TRACES-u ne bi morale učitavati iste podatke u sustav AAC za potrebe upravne pomoći i suradnje. Stoga bi aplikacijama RASFF i TRACES trebalo biti omogućeno da pružaju podatke sustavu AAC kako bi se taj proces pojednostavnio.

               (10)

               Razmijenjeni podaci o upravnoj pomoći i suradnji u skladu s Uredbom (EZ) br. 882/2004 mogu uključivati rezultate službenih kontrola koje su provedene nad poslovnim subjektima te objektima i robom koji su pod njihovom nadležnošću te podatke s pomoću kojih se ti subjekti, objekti ili roba mogu identificirati. Pristup tim podacima trebao bi se ograničiti na one dužnosnike koji, u skladu sa svojom funkcijom unutar nadležnih tijela, trebaju te podatke u svrhu provjeravanja poštovanja propisa o hrani ili hrani za životinje, ili drugačijeg osiguravanja provedbe tih propisa.

               (11)

               Sustav AAC trebao bi tijelu za veze koje je podnijelo zahtjev za pomoć ili obavijest o mogućem ili utvrđenom prekograničnom slučaju nepoštovanja propisa omogućiti zaključenje postupka za upravnu pomoć i suradnju nakon što tijelo za veze koje je zaprimilo zahtjev ili obavijest pruži pomoć ili povratnu informaciju u vezi s obavijesti. Trebalo bi uspostaviti mehanizme kojima bi se izbjeglo da postupci nepotrebno dospiju u stanje mirovanja ili ostaju otvoreni te kojima bi se sustavu omogućilo da automatski zaključi postupak u kojem u toku šest mjeseci nije bilo nikakvih aktivnosti ili razmjene podataka.

               (12)

               Ovom se Odlukom poštuju temeljna prava i načela priznata Poveljom Europske unije o temeljnim pravima. Posebno, ovom se Odlukom želi osigurati da se u potpunosti poštuje pravo na zaštitu osobnih podataka.

               (13)

               Kada razmjena podataka predviđena Uredbom (EZ) br. 882/2004 i ovom Odlukom uključuje obradu osobnih podataka, trebalo bi provesti pažljivu procjenu kako bi se osiguralo da je ta obrada doista nužna za postizanje učinkovite upravne pomoći i suradnje te da je takva obrada u skladu s nacionalnim odredbama kojima se provodi Direktiva 95/46/EZ Europskog parlamenta i Vijeća (4) i s Uredbom Europskog parlamenta i Vijeća (EZ) br. 45/2001 (5). Kada se u cilju zaštite interesa navedenih u članku 13. stavku 1. točkama (d) i (f) Direktive 95/46/EZ i u članku 20. stavku 1. točkama (a) i (e) Uredbe (EZ) br. 45/2001 razmatraju izuzeća i ograničenja u pogledu određenih prava subjekata čiji se podaci obrađuju i obveza osoba odgovornih za kontrolu podataka utvrđenih Direktivom 95/46/EZ i Uredbom (EZ) br. 45/2001, ta se izuzeća i ograničenja mogu donijeti samo ako su nužna i razmjerna željenom cilju. Ograničenja prava subjekata čiji se podaci obrađuju trebala bi biti nužna mjera za sprečavanje uplitanja u zadaće službene kontrole nadležnih tijela i u ocjenu poštovanja propisa o hrani i hrani za životinje. Konkretno, prava subjekata čiji se podaci obrađuju mogu se, u skladu s Direktivom 95/46/EZ i Uredbom (EZ) br. 45/2001, ograničiti u razdoblju u kojem se provode aktivnosti čija je svrha opažanje ili diskretni nadzor, kada bi ostvarivanje tih prava moglo ugroziti ili narušiti postizanje svrhe službenih kontrola ili ispitivanja. Kako bi se zajamčila visoka razina zaštite podataka, primjereno je utvrditi maksimalni vremenski okvir kako bi se osiguralo da osobni podaci ne ostanu u sustavu AAC dulje nego što je potrebno za postizanje sukladnosti s pravilima utvrđenima u glavi IV. Uredbe (EZ) br. 882/2004. Trebalo bi ustanoviti razdoblje zadržavanja podataka od pet godina počevši od zaključenja postupka upravne pomoći i suradnje, nakon kojeg bi osobne podatke trebalo ukloniti iz sustava AAC. Ta je duljina razdoblja zadržavanja nužna kako bi se tijelima za veze i Komisiji dala mogućnost da dovoljno dugo nakon zaključenja postupka upravne pomoći i suradnje imaju pristup podacima kako bi se osiguralo pravovremeno utvrđivanje ponovne pojave, povezanog ili raširenog nepoštovanja propisa o hrani i hrani za životinje.

               (14)

               Primjereno je utvrditi pravila o ispravljanju podataka razmijenjenih preko sustava AAC kako bi se osiguralo da su podaci pohranjeni u tom sustavu točni. Primjereno je utvrditi i minimalne zahtjeve za sigurnost podataka u cilju sprečavanja nedopuštenog pristupa tim podacima ili njihove nedozvoljene upotrebe.

               (15)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   ODJELJAK I.

      OPĆE ODREDBE

   Članak 1.
   Predmet
   Ovom se Odlukom utvrđuju pravila za uspostavu i upotrebu sustava za upravnu pomoć i suradnju („sustav AAC”) kojim se olakšava razmjena podataka između nadležnih tijela i država članica te između tih nadležnih tijela i Komisije, u skladu s glavom IV. Uredbe (EZ) br. 882/2004.
   Članak 2.
   Definicije
   Za potrebe ove Odluke primjenjuju se sljedeće definicije:

               1.

               „postupak upravne pomoći i suradnje” znači proces utvrđen u okviru sustava AAC kojim se tijelima za veze i Komisiji omogućuje razmjena podataka o mogućim slučajevima nepoštovanja propisa u skladu s člancima 36., 37. i 38. Uredbe (EZ) br. 882/2004;

               2.

               „zaključenje postupka upravne pomoći i suradnje” znači upotreba tehničke funkcije koju pruža sustav AAC za zaključenje postupka upravne pomoći i suradnje;

               3.

               „povlačenje postupka upravne pomoći i suradnje” znači uklanjanje iz sustava AAC postupka upravne pomoći i suradnje koji je greškom unesen u taj sustav.

         ODJELJAK II.

      FUNKCIONIRANJE SUSTAVA AAC

   Članak 3.
   Uspostava sustava AAC i upravljanje tim sustavom
   1.   Komisija uspostavlja sustav AAC, upravlja njime i ažurira ga prema potrebi.
   2.   Komisija daje pristup sustavu AAC tijelima za veze koje je u skladu s člankom 35. stavkom 1. Uredbe (EZ) br. 882/2004 („tijela za veze”) imenovala svaka država članica.
   3.   Na zahtjev jednog od tijela za veze navedenih u stavku 2. Komisija omogućuje pristup sustavu AAC imenovanom osoblju iz nadležnih tijela na središnjoj ili regionalnoj razini unutar iste države članice. Taj je pristup ograničen na tehničke funkcije sustava AAC koje su nužne za razmjenu podataka između tih nadležnih tijela i tijela za veze koje je zatražilo pristup, u vezi s pripremom postupaka upravne pomoći i suradnje koje provodi tijelo za veze.
   4.   Komisija osigurava da se Sustavom brzog uzbunjivanja za hranu i hranu za životinje (RASFF), uspostavljenim u skladu s člankom 50. Uredbe (EZ) br. 178/2002, i računalnim veterinarskim sustavom (TRACES), uspostavljenim u skladu s člankom 2. Odluke 2004/292/EZ, sustavu AAC i time tijelima za vezu mogu pružiti nužni podaci.
   Članak 4.
   Tijela za veze nadležna za razmjenu podataka o mogućem nepoštovanju propisa putem obmanjujućih prijevarnih praksi
   Države članice posebno navode koja su tijela za veze iz članka 3. stavka 2. ovlaštena za razmjenu podataka u vezi s mogućim nepoštovanjem propisa putem obmanjujućih prijevarnih praksi.
   Članak 5.
   Nadležnost tijela za veze u vezi sa sustavom AAC
   1.   Tijela za veze nadležna su za:

               (a)

               osiguravanje da njihovo osoblje poštuje pravila o povjerljivosti iz članka 7. stavaka 2. i 3. Uredbe (EZ) br. 882/2004;

               (b)

               učitavanje u sustav AAC zahtjeva za pomoć u skladu s člankom 36. Uredbe (EZ) br. 882/2004 („zahtjev za pomoć”), obavijesti o nepoštovanju propisa u skladu s člancima 37. i 38. te Uredbe („obavijesti o nepoštovanju”) i odgovora na takve zahtjeve za pomoć ili obavijesti o nepoštovanju, prema potrebi;

               (c)

               osiguravanje da su podaci koji se moraju dostaviti tijelu za veze u drugoj državi članici u skladu s člancima 36., 37. i 38. Uredbe (EZ) br. 882/2004 učitani u sustav AAC bez nepotrebne odgode;

               (d)

               poduzimanje svih razumnih koraka kako bi se osiguralo da su podaci učitani u sustav AAC točni, i prema potrebi, ispravljeni i ažurirani;

               (e)

               uklanjanje iz sustava AAC svih podataka koji su u njega greškom učitani ili više nisu potrebni za pokretanje postupka upravne pomoći i suradnje najkasnije 30 dana od dana učitavanja.

         2.   Zahtjevi iz stavka 1. točaka (a), (d) i (e) odnose se i na osoblje nadležnih tijela na središnjoj ili regionalnoj razini iz članka 3. stavka 3. Ako tijelo za veze ima dokaze koji upućuju na to da je određeni podatak unesen u sustav AAC netočan ili unesen u taj sustav greškom, o tome što prije obavješćuje tijelo za veze koje je taj podatak unijelo u sustav AAC.
   Članak 6.
   Zaključenje postupka upravne pomoći i suradnje
   1.   Postupak upravne pomoći i suradnje zaključuje tijelo za veze koje je učitalo zahtjev za pomoć ili obavijest o nepoštovanju u skladu s člankom 5. stavkom 1. točkom (b) nakon zaprimanja primjerenog odgovora na taj zahtjev za pomoć ili obavijest o nepoštovanju od tijela za veze koje je zaprimilo zahtjev.
   2.   Ako nakon razdoblja od šest mjeseci od datuma kada je u sustav AAC učitan zahtjev za pomoć ili obavijest o nepoštovanju, kako je predviđeno u članku 5. stavku 1. točki (b), postupak upravne pomoći i suradnje nije zaključen, sustav AAC traži od tijela za veze koje je podnijelo zahtjev ili dostavilo obavijest da potvrdi da je postupak upravne pomoći i suradnje još u tijeku.
   Tijelo za veze koje je podnijelo zahtjev ili dostavilo obavijest u roku od petnaest radnih dana treba potvrditi da je postupak upravne pomoći i suradnje još u tijeku ili zaključiti postupak ako za njim više nema potrebe. Ako tijelo za veze nije dostavilo potvrdu ili zaključilo postupak, sustav AAC automatski zaključuje postupak.
   3.   Ako je u skladu sa stavkom 2. zaprimljena potvrda da je postupak upravne pomoći i suradnje još u tijeku, on ostaje otvoren u sustavu AAC.
   Od datuma kada je zaprimljena ta potvrda, po isteku razdoblja od šest mjeseci u kojem nisu razmijenjeni podaci postupak upravne pomoći i suradnje automatski se zaključuje.
   Članak 7.
   Nadležnost Komisije u pogledu sustava AAC
   Komisija:

               (a)

               osigurava razvoj, održavanje, potporu i svako nužno ažuriranje softvera i informatičke infrastrukture za sustav AAC;

               (b)

               prati razmjenu podataka preko sustava AAC u svrhu utvrđivanja aktivnosti koje su suprotne propisima o hrani i hrani za životinje ili se čine suprotnima tim propisima, a od posebnog su interesa na razini Unije, kako je predviđeno člankom 40. stavkom 1. Uredbe (EZ) br. 882/2004;

               (c)

               analizira podatke razmijenjene preko sustava AAC u okviru svoje zadaće koordinacije, kako je predviđeno člankom 40. stavkom 1. Uredbe (EZ) br. 882/2004, te u cilju sastavljanja izvještajâ radi lakše provedbe te Uredbe;

               (d)

               izrađuje nužne formate i smjernice za upotrebu sustava AAC.

         Članak 8.
   Razmjena podataka preko sustava AAC
   1.   Podaci se razmjenjuju preko sustava AAC upotrebom formata koje je Komisija učinila dostupnim u skladu s člankom 7. točkom (d).
   2.   U vezi sa svakim pojedinim slučajem, podaci razmijenjeni preko sustava AAC uključuju barem:

               (a)

               podatke za kontakt nadležnih tijela i dužnosnika koji se bave određenim slučajem;

               (b)

               opis mogućeg nepoštovanja propisa;

               (c)

               identifikaciju, ako je moguće, poslovnih subjekata povezanih s nepoštovanjem propisa;

               (d)

               detalje o životinjama ili robi povezanima s mogućim slučajem nepoštovanja propisa o hrani i hrani za životinje;

               (e)

               informacije o tome jesu li podaci razmijenjeni u cilju:

                           i.

                           sastavljanja zahtjeva za pomoć ili odgovora na takav zahtjev; ili

                           ii.

                           unošenja obavijesti o nepoštovanju ili odgovora na takvu obavijest;

               (f)

               informacije o tijelu za veze kojem je upućen zahtjev za pomoć ili obavijest o nepoštovanju;

               (g)

               informaciju o tome jesu li zahtjev za pomoć ili obavijest o nepoštovanju povezani s mogućim slučajem nepoštovanja propisa koji proizlazi iz obmanjujućih prijevarnih praksi te bi li pristup tom zahtjevu trebalo omogućiti samo tijelima za veze navedenima u članku 4.

         ODJELJAK III.

      OBRADA OSOBNIH PODATAKA I SIGURNOST

   Članak 9.
   Ograničenje svrhe
   1.   Tijela za veze i Komisija razmjenjuju i obrađuju osobne podatke preko sustava AAC samo u svrhu provedbe zahtjeva o upravnoj pomoći i suradnji iz glave IV. Uredbe (EZ) br. 882/2004.
   2.   Osobni podaci o rasnom ili etničkom podrijetlu, političkim mišljenjima, religijskim ili filozofskim uvjerenjima, članstvu u sindikatima te podaci o zdravlju ili spolnom životu pojedinca neće ni u kojem slučaju biti predmet razmjene podataka.
   Članak 10.
   Zaštita podataka
   1.   Direktiva 95/46/EZ i Uredba (EZ) br. 45/2001 primjenjuju se u onoj mjeri u kojoj podaci razmijenjeni preko sustava AAC sadržavaju osobne podatke kako su definirani člankom 2. točkom (a) Direktive 95/46/EZ i člankom 2. točkom (a) Uredbe (EZ) br. 45/2001.
   2.   U pogledu njihove nadležnosti za prenošenje relevantnih podataka sustavu AAC i obradu svih osobnih podataka koji bi mogli proizaći iz te aktivnosti kao i iz razmjena iz članka 3. stavka 3., nadležna tijela i tijela za veze država članica smatraju se „voditeljima obrade”, kako je utvrđeno u članku 2. točki (d) Direktive 95/46/EZ.
   3.   U pogledu njezine nadležnosti za upravljanje sustavom AAC, za obradu svih osobnih podataka koji proizlaze iz članka 5. ove Odluke, Komisija se smatra voditeljem obrade, kako je utvrđeno u članku 2. točki (d) Uredbe (EZ) br. 45/2001.
   4.   Države članice mogu prema potrebi ograničiti prava i obveze iz članka 6. stavka 1., članka 10., članka 11. stavka 1. i članka 12. Direktive 95/46/EZ u cilju zaštite interesa navedenoga u članku 13. stavku 1. točkama (d) i (f) te Direktive.
   5.   Komisija može ograničiti prava i obveze iz članka 4. stavka 1., članka 11., članka 12. stavka 1. i članaka 13. do 17. Uredbe (EZ) br. 45/2001 ako je to ograničenje nužna mjera za zaštitu interesa navedenih u članku 20. stavku 1. točkama (a) i (e) navedene Uredbe tijekom razdoblja u kojem se planiraju ili provode aktivnosti za provjeravanje poštovanja propisa o hrani ili hrani za životinje ili u cilju osiguravanja provedbe propisa o hrani ili hrani za životinje u određenom slučaju na koji se podaci odnose.
   Članak 11.
   Zadržavanje osobnih podataka
   Komisija uklanja osobne podatke obrađene u sustavu AAC čim oni više nisu potrebni za postizanje svrhe za koju su bili prikupljeni i obrađeni te, u pravilu, najkasnije pet godina nakon zaključenja postupka o upravnoj pomoći i suradnji.
   Članak 12.
   Sigurnost podataka
   Komisija i države članice osiguravaju da je sustav AAC usklađen s pravilima o sigurnosti podataka koje je Komisija donijela u skladu s člankom 22. Uredbe (EZ) br. 45/2001 i člankom 17. Direktive 95/46/EZ.
   Članak 13.
   Datum primjene
   Ova se Odluka primjenjuje od dvadesetog dana od dana objave u Službenom listu Europske unije.
   Članak 14.
   Adresati
   Ova je Odluka upućena državama članicama.

      Sastavljeno u Bruxellesu 22. listopada 2015.

            Za Komisiju

         Vytenis ANDRIUKAITIS

            Član Komisije

      (1)  SL L 165, 30.4.2004., str. 1.

      (2)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

      (3)  Odluka Komisije 2004/292/EZ od 30. ožujka 2004. o uvođenju sustava TRACES te izmjeni Odluke 92/486/EEZ (SL L 94, 31.3.2004., str. 63.).

      (4)  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).

      (5)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).


title: 2014/679/EU: Provedbena odluka Komisije оd 25. rujna 2014. o izmjeni Provedbene odluke 2012/270/EU u pogledu razdoblja njezine primjene i u pogledu premještanja u objekte za pakiranje gomolja krumpira podrijetlom iz demarkiranih područja radi sprečavanja širenja unutar Unije organizama Epitrix cucumeris (Harris), Epitrix similaris (Gentner), Epitrix subcrinita (Lec.) i Epitrix tuberis (Gentner) (priopćeno pod brojem dokumenta C(2014) 6731)

text:
               27.9.2014

               HR

               Službeni list Europske unije

               L 283/61

         PROVEDBENA ODLUKA KOMISIJE
   оd 25. rujna 2014.
   o izmjeni Provedbene odluke 2012/270/EU u pogledu razdoblja njezine primjene i u pogledu premještanja u objekte za pakiranje gomolja krumpira podrijetlom iz demarkiranih područja radi sprečavanja širenja unutar Unije organizama Epitrix cucumeris (Harris), Epitrix similaris (Gentner), Epitrix subcrinita (Lec.) i Epitrix tuberis (Gentner)

         (priopćeno pod brojem dokumenta C(2014) 6731)

      (2014/679/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 16. stavak 3. četvrtu rečenicu,
   budući da:

               (1)

               Provedbenom odlukom Komisije 2012/270/EU (2) predviđaju se hitne mjere za sprečavanje unošenja u Uniju organizama Epitrix cucumeris (Harris), Epitrix similaris (Gentner), Epitrix subcrinita (Lec.) i Epitrix tuberis (Gentner) i njihova širenja unutar Unije.

               (2)

               Razvoj situacije od početka stupanja na snagu Provedbene odluke 2012/270/EU pokazao je da su mjere koje se njome predviđaju učinkovite te da bi se trebale nastaviti primjenjivati. Stoga je primjereno da se navedena Provedbena odluka primjenjuje bez vremenskog ograničenja.

               (3)

               Iskustvo pokazuje da je potrebno odobriti veću fleksibilnost u pogledu objekata u kojima se gomolji krumpira podvrgavaju postupku kojim se osigurava da na njima ne ostane više od 0,1 % zemlje te da se uklone navedeni organizmi. Stoga bi trebalo dopustiti da se navedeni gomolji premještaju izvan demarkiranih područja prije tog postupka. Međutim, za premještanje u te objekte trebali bi vrijediti zahtjevi kojima se osigurava da se odgovarajući fitosanitarni rizik smanji na prihvatljivu razinu.

               (4)

               Kako bi se osiguralo da se navedeni organizmi ne mogu naseliti ili širiti izvan demarkiranog područja, trebalo bi utvrditi zahtjeve za odlaganje predmetne otpadne zemlje i drugog otpadnog materijala. U istu svrhu trebalo bi utvrditi i zahtjeve u pogledu vozila i pakiranja za prijevoz ili obrade tih gomolja krumpira prije nego što ih se premjesti izvan demarkiranog područja ili iz objekta za pakiranje smještenog izvan tog područja. Osim toga, potrebno je očistiti strojeve koji se upotrebljavaju za obradu gomolja krumpira u objektima za pakiranje smještenima izvan demarkiranih područja kako bi se izbjegla zaraza drugog krumpira koji se obrađuje istim strojevima.

               (5)

               Kako bi se državama članicama olakšao nadzor pakiranja izvan demarkiranog područja gomolja krumpira podrijetlom iz takvog područja, važno je da su objekti za pakiranje koji su smješteni izvan demarkiranog područja ovlašteni za tu svrhu te da su obvezni voditi evidenciju o obrađenim gomoljima krumpira podrijetlom iz demarkiranih područja.

               (6)

               Provedbenu odluku 2012/270/EU trebalo bi stoga na odgovarajući način izmijeniti.

               (7)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Provedbena odluka 2012/270/EU mijenja se kako slijedi:

               1.

               Članak 3. zamjenjuje se sljedećim:
               „Članak 3.
               Premještanje gomolja krumpira unutar Unije
               1.   Gomolji krumpira podrijetlom iz demarkiranih područja unutar Unije uspostavljenih u skladu s člankom 5. koji su pakirani na tim područjima ili u objektima iz članka 3.b mogu se premještati unutar Unije samo ako ispunjavaju uvjete kako je navedeno u Prilogu I. odjeljku 2. točki 1.
               Gomolji krumpira podrijetlom iz demarkiranih područja mogu se premještati iz navedenog demarkiranog područja u objekt za pakiranje koji ispunjava zahtjeve iz članka 3.b i koji je u blizini navedenog demarkiranog područja, pod uvjetom da su ispunjeni uvjeti navedeni u Prilogu I. odjeljku 2. točki 2. Gomolji krumpira mogu se skladištiti u tom objektu.
               Odgovorno službeno tijelo u slučaju iz drugog podstavka obavlja sljedeće aktivnosti:

                           (a)

                           intenzivno praćenje prisutnosti navedenih organizama putem odgovarajućih pregleda na biljkama krumpira i, prema potrebi, ostalim biljkama domaćinima, uključujući na poljima na kojima navedene biljke rastu, barem u promjeru od 100 m od objekta za pakiranje;

                           (b)

                           aktivnosti za podizanje javne svijesti o prijetnji od navedenih organizama i mjerama donesenima za sprečavanje njihova unošenja u Uniju i širenja unutar Unije u blizini objekta za pakiranje.

                     2.   Gomolji krumpira koji se u Uniju unesu u skladu s člankom 2. iz trećih zemalja za koje je poznato da je u njima prisutan jedan ili više navedenih organizama, mogu se premještati unutar Unije samo ako ispunjavaju uvjete kako je navedeno u Prilogu I. odjeljku 2. točki 3.
               Članak 3.a
               Zahtjevi u pogledu vozila, pakiranja, strojeva i otpadne zemlje
               1.   Države članice osiguravaju da se svako vozilo i pakiranje koje je bilo upotrijebljeno za prijevoz gomolja krumpira podrijetlom iz demarkiranog područja prije ispunjenja zahtjeva iz Priloga I. odjeljka 2. točke 1. podtočke (b) na odgovarajući način dekontaminira i očisti u sljedećim slučajevima:

                           (a)

                           prije njihova premještanja izvan demarkiranog područja; i

                           (b)

                           prije nego što napuste objekt za pakiranje, kako je navedeno u članku 3. stavku 1. drugom podstavku.

                     2.   Države članice osiguravaju da se strojevi koji se upotrebljavaju za obradu gomolja krumpira iz stavka 1. u objektu za pakiranje iz članka 3. stavka 1. drugog podstavka na odgovarajući način dekontaminiraju i očiste nakon svake uporabe.
               3.   Države članice osiguravaju da se otpadna zemlja ili drugi otpadni materijal koji su rezultat ispunjenja zahtjeva iz članka 3. stavka 1. i stavaka 1. i 2. ovog članka odstrane na način da se osigura da se navedeni organizmi ne mogu naseliti ili širiti izvan demarkiranog područja.
               Članak 3.b
               Zahtjevi u pogledu objekata za pakiranje smještenih izvan dotičnih demarkiranih područja
               Objekti za pakiranje smješteni izvan dotičnih demarkiranih područja u kojima se obrađuju gomolji krumpira podrijetlom iz tih područja, kako je navedeno u članku 3. stavku 1. drugom podstavku, moraju ispunjavati sljedeće zahtjeve:

                           (a)

                           odgovorno službeno tijelo ovlastilo ih je za pakiranje gomolja krumpira podrijetlom iz demarkiranog područja; i

                           (b)

                           za razdoblje od jedne godine od dopreme gomolja krumpira u taj objekt vode evidenciju o obrađenim gomoljima krumpira podrijetlom iz demarkiranog područja.”

               2.

               Članak 7. briše se.

               3.

               Prilog I. mijenja se u skladu s Prilogom ovoj Odluci.

         Članak 2.
   Ova je Odluka upućena državama članicama.

      Sastavljeno u Bruxellesu 25. rujna 2014.

            Za Komisiju

         Tonio BORG

            Član Komisije

      (1)  SL L 169, 10.7.2000., str. 1.

      (2)  Provedbena odluka Komisije 2012/270/EU od 16. svibnja 2012. u pogledu hitnih mjera za sprečavanje unošenja u Uniju organizama Epitrix cucumeris (Harris), Epitrix similaris (Gentner), Epitrix subcrinita (Lec.) i Epitrix tuberis (Gentner) i njihovog širenja unutar Unije (SL L 132, 23.5.2012., str. 18.).

      PRILOG
      Prilog I. Provedbenoj odluci 2012/270/EU mijenja se kako slijedi:
      odjeljak 2. zamjenjuje se sljedećim:

         „ODJELJAK 2.

            Uvjeti za premještanje

                     1.

                     Gomolji krumpira podrijetlom iz demarkiranih područja unutar Unije mogu se premještati iz takvih područja u područja unutar Unije koja nisu demarkirana samo ako su ispunjeni sljedeći uvjeti:

                                 (a)

                                 gomolji krumpira uzgojeni su na registriranom mjestu proizvodnje u skladu s Direktivom Komisije 92/90/EEZ (1) ili ih je uzgojio registrirani proizvođač u skladu s Direktivom Komisije 93/50/EEZ (2), ili su premješteni iz skladišta ili otpremnog centra registriranog u skladu s Direktivom 93/50/EEZ;

                                 (b)

                                 gomolji krumpira oprani su ili očetkani tako da se na njima ne nalazi više od 0,1 % zemlje, ili su podvrgnuti istovrsnoj metodi koja se posebno primjenjuje kako bi se postigao isti rezultat i uklonili dotični navedeni organizmi te kako bi se osiguralo da nema rizika od širenja navedenih organizama;

                                 (c)

                                 ambalažni materijal u kojemu se gomolji krumpira premještaju je čist; i

                                 (d)

                                 uz gomolje krumpira priložena je biljna putovnica pripremljena i izdana u skladu s Direktivom Komisije 92/105/EEZ (3).

                     2.

                     Za premještanje gomolja krumpira u objekt za pakiranje, kako je navedeno u članku 3. stavku 1. drugom podstavku, osim točke 1. podtočke (a), moraju biti ispunjeni sljedeći uvjeti:

                                 (a)

                                 gomolji krumpira uzgojeni su na poljima na kojima su u odgovarajuće vrijeme u razdoblju rasta upotrijebljeni insekticidi protiv navedenih organizama;

                                 (b)

                                 na navedenim poljima u odgovarajuće vrijeme obavljeni su službeni pregledi i nisu pronađeni navedeni organizmi;

                                 (c)

                                 proizvođač je unaprijed obavijestio odgovorna službena tijela o svojoj namjeri da u skladu s ovom točkom premjesti gomolje krumpira i o datumu planiranog premještanja;

                                 (d)

                                 gomolji krumpira prevoze se u objekte za pakiranje u zatvorenim vozilima ili u zatvorenom i čistom pakiranju na način kojim se osigurava da navedeni organizmi ne mogu pobjeći ili se širiti;

                                 (e)

                                 tijekom prijevoza do objekta za pakiranje uz gomolje krumpira priložen je dokument u kojem se navodi njihovo podrijetlo i odredište; i

                                 (f)

                                 odmah nakon dopreme u objekt za pakiranje gomolji krumpira podvrgavaju se postupku opisanom u točki 1. podtočki (b) ovog odjeljka.

                     3.

                     Gomolji krumpira uneseni u Uniju u skladu s odjeljkom 1. iz trećih zemalja za koje je poznato da je u njima prisutan jedan ili više navedenih organizama mogu se premještati unutar Unije samo ako je uz njih priložena biljna putovnica navedena u točki 1. podtočki (d).


title: 2011/490/EU: Provedbena odluka Komisije od 2. kolovoza 2011. o omogućavanju državama članicama produljenja privremenih odobrenja dodijeljenih za nove aktivne tvari acekvinocil, Adoxophyes orana granulovirus, aminopiralid, flubendiamid, mandipropamid, metaflumizon, fosfan, piroksulam i tienkarbazon (priopćena pod brojem dokumenta C(2011) 5321)  Tekst značajan za EGP

text:
               03/Sv. 49

               HR

               Službeni list Europske unije

               83

         32011D0490

               L 201/16

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 2. kolovoza 2011.
   o omogućavanju državama članicama produljenja privremenih odobrenja dodijeljenih za nove aktivne tvari acekvinocil, Adoxophyes orana granulovirus, aminopiralid, flubendiamid, mandipropamid, metaflumizon, fosfan, piroksulam i tienkarbazon
   (priopćena pod brojem dokumenta C(2011) 5321)
   (Tekst značajan za EGP)
   (2011/490/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno četvrti podstavak njezinog članka 8. stavka 1.,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (2), a posebno njezin članak 80. stavak 1. točku (a),
   budući da:

               (1)

               U skladu s člankom 80. stavkom 1. točkom (a) Uredbe (EZ) br. 1107/2009, Direktiva 91/414/EEZ i dalje se primjenjuje na aktivne tvari za koje je odluka donesena u skladu s člankom 6. stavkom 3. Direktive 91/414/EEZ prije 14. lipnja 2011.

               (2)

               U skladu s člankom 6. stavkom 2. Direktive 91/414/EEZ, u ožujku 2003. Nizozemska je primila zahtjev od Agro-Kanesho za uvrštenje aktivne tvari acekvinocil u Prilog I. Direktivi 91/414/EEZ. Odlukom Komisije 2003/636/EZ (3) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (3)

               U skladu s člankom 6. stavkom 2. Direktive 91/414/EEZ, u studenom 2004. Njemačka je primila zahtjev od Andermatt Biocontrol GmbH za uvrštenje aktivne tvari Adoxophyes orana granulovirus u Prilog I. Direktivi 91/414/EEZ. Odlukom Komisije 2007/669/EZ (4) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (4)

               U skladu s člankom 6. stavkom 2. Direktive 91/414/EEZ, u travnju 2004. Ujedinjena Kraljevina primila je zahtjev od Dow AgroSciences Ltd za uvrštenje aktivne tvari aminopiralid u Prilog I. Direktivi 91/414/EEZ. Odlukom Komisije 2005/778/EZ (5) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (5)

               U skladu s člankom 6. stavkom 2. Direktive 91/414/EEZ, u ožujku 2006. Grčka je primila zahtjev od Bayer CropScience AG za uvrštenje aktivne tvari flubendiamid u Prilog I. Direktivi 91/414/EEZ. Odlukom Komisije 2006/927/EZ (6) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (6)

               U skladu s člankom 6. stavkom 2. Direktive 91/414/EEZ, u prosincu 2005. Austrija je primila zahtjev od Syngenta Ltd za uvrštenje aktivne tvari mandipropamid u Prilog I. Direktivi 91/414/EEZ. Odlukom Komisije 2006/589/EZ (7) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (7)

               U skladu s člankom 6. stavkom 2. Direktive 91/414/EEZ, u studenom 2005. Ujedinjena Kraljevina primila je zahtjev od BASF SE za uvrštenje aktivne tvari metaflumizon u Prilog I. Direktivi 91/414/EEZ. Odlukom Komisije 2006/517/EZ (8) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (8)

               U skladu s člankom 6. stavkom 2. Direktive 91/414/EEZ, u listopadu 2007. Njemačka je primila zahtjev od S & A GmbH za uvrštenje aktivne tvari fosfan u Prilog I. Direktivi 91/414/EEZ. Odlukom Komisije 2008/566/EZ (9) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (9)

               U skladu s člankom 6. stavkom 2. Direktive 91/414/EEZ, u veljači 2006. Ujedinjena Kraljevina primila je zahtjev od Dow AgroSciences GmbH za uvrštenje aktivne tvari piroksulam u Prilog I. Direktivi 91/414/EEZ. Odlukom Komisije 2007/277/EZ (10) potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (10)

               U skladu s člankom 6. stavkom 2. Direktive 91/414/EEZ, u travnju 2007. Ujedinjena Kraljevina primila je zahtjev od Bayer CropScience AG za uvrštenje aktivne tvari tienkarbazon u Prilog I. Direktivi 91/414/EEZ. Odlukom 2008/566/EZ potvrđeno je da je dokumentacija cjelovita i da načelno udovoljava zahtjevima za podacima i informacijama iz Priloga II. i Priloga III. toj Direktivi.

               (11)

               Potvrda cjelovitosti dokumentacije potrebna je kako bi se omogućila njezina detaljna provjera i kako bi države članice mogle dodijeliti privremena odobrenja za razdoblja do tri godine, za sredstva za zaštitu bilja koja sadrže dotične aktivne tvari, ako su u skladu s uvjetima utvrđenima u članku 8. stavku 1. Direktive 91/414/EEZ i, posebno, uvjetima vezanima uz detaljnu procjenu aktivnih tvari i sredstava za zaštitu bilja u svjetlu zahtjeva utvrđenih tom Direktivom.

               (12)

               Procijenjeni su učinci ovih aktivnih tvari na zdravlje ljudi i okoliš u skladu s odredbama članka 6. stavaka 2. i 4. Direktive 91/414/EEZ, za uporabe koje su predložili podnositelji zahtjeva. Države članice izvjestiteljice podnijele su Komisiji odgovarajući nacrt izvješća o procjeni 15. ožujka 2005. (acekvinocil), 13. kolovoza 2008. (Adoxophyes orana granulovirus), 22. kolovoza 2006. (aminopiralid), 1. rujna 2008. (flubendiamid), 30. studenoga 2006. (mandipropamid), 15. travnja 2008. (metaflumizon), 24. veljače 2010. (fosfan), 20. ožujka 2008. (piroksulam) i 17. prosinca 2008. (tienkarbazon).

               (13)

               Nakon podnošenja nacrta izvješća o procjeni država članica izvjestiteljica, otkrivena je potreba da se od podnositelja zahtjeva zatraže dodatne informacije te da države članice izvjestiteljice moraju provjeriti te informacije i podnijeti svoju procjenu. Stoga je provjera dokumentacije i dalje u tijeku i neće biti moguće završiti ocjenjivanje u roku predviđenom u Direktivi 91/414/EEZ, a koje se čita zajedno s odlukama Komisije 2009/579/EZ (11) (acekvinocil, aminopiralid i mandipropamid) i 2009/865/EZ (12) (metaflumizon).

               (14)

               Budući da se dosadašnjim procjenama nije utvrdio neki razlog za trenutnu zabrinutost, državama članicama trebalo bi omogućiti da produlje privremena odobrenja dodijeljena za sredstva za zaštitu bilja koja sadrže dotične aktivne tvari za razdoblje od 24 mjeseca u skladu s odredbama članka 8. Direktive 91/414/EEZ kako bi se omogućila daljnja provjera dokumentacije. Očekuje se da će procjena dokumentacije i postupak donošenja odluke u vezi odluke o mogućem odobrenju u skladu s člankom 13. stavkom 2. Uredbe (EZ) br. 1107/2009 za acekvinocil, Adoxophyes orana granulovirus, aminopiralid, flubendiamid, mandipropamid, metaflumizon, fosfan, piroksulam i tienkarbazon biti završeni u roku od 24 mjeseca.

               (15)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Države članice mogu produljiti privremena odobrenja za sredstva za zaštitu bilja koja sadrže acekvinocil, Adoxophyes orana granulovirus, aminopiralid, flubendiamid, mandipropamid, metaflumizon, fosfan, piroksulam i tienkarbazon za razdoblje koje završava najkasnije 31. srpnja 2013.
   Članak 2.
   Ova Odluka istječe 31. srpnja 2013.
   Članak 3.
   Ova je Odluka upućena državama članicama.

      Sastavljeno u Bruxellesu 2. kolovoza 2011.

            Za Komisiju

         John DALLI

            Član Komisije

      (1)  SL L 230, 19.8.1991., str. 1.

      (2)  SL L 309, 24.11.2009., str. 1.

      (3)  SL L 221, 4.9.2003., str. 42.

      (4)  SL L 274, 18.10.2007., str. 15.

      (5)  SL L 293, 9.11.2005., str. 26.

      (6)  SL L 354, 14.12.2006., str. 54.

      (7)  SL L 240, 2.9.2006., str. 9.

      (8)  SL L 201, 25.7.2006., str. 34.

      (9)  SL L 181, 10.7.2008., str. 52.

      (10)  SL L 116, 4.5.2007., str. 59.

      (11)  SL L 198, 30.7.2009., str. 80.

      (12)  SL L 314, 1.12.2009., str. 100.


title: 2013/519/EU: Provedbena odluka Komisije оd 21. listopada 2013. o utvrđivanju popisa državnih područja i trećih zemalja iz kojih je dozvoljen uvoz pasa, mačaka i pitomih vretica i obrazac certifikata za takve uvoze (priopćeno pod brojem dokumenta C(2013) 6721)  Tekst značajan za EGP

text:
               23.10.2013

               HR

               Službeni list Europske unije

               L 281/20

         PROVEDBENA ODLUKA KOMISIJE
   оd 21. listopada 2013.
   o utvrđivanju popisa državnih područja i trećih zemalja iz kojih je dozvoljen uvoz pasa, mačaka i pitomih vretica i obrazac certifikata za takve uvoze
   (priopćeno pod brojem dokumenta C(2013) 6721)
   (Tekst značajan za EGP)
   (2013/519/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A poglavlja I. Direktive 90/425/EEZ (1), a posebno njezinu uvodnu rečenicu i točku (b) članka 17. stavka 2., točku (a) članka 17. stavka 3. i članak 19.,
   budući da:

               (1)

               Direktivom 92/65/EEZ utvrđuju se uvjeti zdravlja životinja kojima se uređuje trgovina i uvoz određenih životinja u Uniju. Njome se predviđa da uvjeti uvoza za pse, mačke i pitome vretice moraju biti barem jednakovrijedni odgovarajućim uvjetima iz Uredbe (EU) br. 576/2013 Europskog parlamenta i Vijeća od 12. lipnja 2013. o nekomercijalnom kretanju kućnih ljubimaca i stavljanju izvan snage Uredbe (EZ) br. 998/2003 (2).

               (2)

               Uredbom (EU) br. 576/2013 predviđa se da, ako broj pasa, mačaka i pitomih vretica koje se kreću u nekomercijalne svrhe tijekom jednog kretanja prelazi pet, ti kućni ljubimci moraju udovoljavati uvjetima zdravlja životinja iz Direktive 92/65/EEZ, koji se odnose na dotične vrste, osim za određene kategorije životinja za koje je predviđeno odstupanje Uredbom (EU) br. 576/2013 pod određenim uvjetima.

               (3)

               Direktivom 92/65/EEZ predviđa se da se psi, mačke i pitome vretice uvoze u Uniju samo iz trećih zemalja koje se nalaze na popisu sastavljenom u skladu s postupkom iz navedene Direktive. Pored toga, takve životinje moraju imati zdravstveni certifikat koji odgovara primjerku sastavljenom u skladu s postupkom navedenim u Direktivi.

               (4)

               Provedbenom odlukom Komisije 2011/874/EU od 15. prosinca 2011. o utvrđivanju popisa trećih zemalja i državnih područja iz kojih se odobrava uvoz pasa, mačaka i pitomih vretica i nekomercijalna premještanja više od pet pasa, mačaka i pitomih vretica u Uniju te modela certifikata za uvoz i nekomercijalno premještanje tih životinja u Uniju (3) utvrđuje se obrazac zdravstvenog certifikata za uvoz pasa, mačaka i pitomih vretica u Uniju te se predviđa da državna područja ili treće zemlje iz kojih dolaze i bilo koje državno područje ili treće zemlje provoza moraju biti ili navedeni u odjeljku 2. dijela B ili u dijelu C Priloga II. Uredbi (EZ) br. 998/2003 Europskog parlamenta i Vijeća od 26. svibnja 2003. o zahtjevima zdravlja životinja primjenjivim na nekomercijalno kretanje kućnih ljubimaca i o izmjeni Direktive Vijeća 92/65/EEZ (4) ili navedeni u dijelu 1. Priloga II. Uredbi Komisije (EU) br. 206/2010 od 12. ožujka 2010. o utvrđivanju popisa trećih zemalja, državnih područja ili njihovih dijelova odobrenih za unos u Europsku uniju određenih vrsta životinja i svježeg mesa te zahtjeva veterinarskog certificiranja (5).

               (5)

               U interesu dosljednosti zakonodavstva Unije prikladno je u popis odobrenih državnih područja i trećih zemalja uključiti popis trećih zemalja iz kojih je odobren uvoz kopitara u Uniju, stoga što su te treće zemlje također dostavile dovoljna jamstva postojanja i provedbe pravila i načela certificiranja kojih se moraju pridržavati službenici za certificiranje trećih zemalja prilikom izdavanja certifikata koje zahtijeva veterinarsko zakonodavstvo radi sprečavanja obmanjujućeg ili neovlaštenog certificiranja. Popis trećih zemalja iz kojih države članice odobravaju uvoz živih kopitara trenutačno je utvrđen u Prilogu I. Odluci Komisije 2004/211/EZ od 6. siječnja 2004. o uspostavljanju popisa trećih zemalja i dijelova njihovog državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara, te o izmjeni odluka 93/195/EEZ i 94/63/EZ (6).

               (6)

               Uredba (EZ) br. 998/2003 stavljena je izvan snage Uredbom (EU) br. 576/2013. Slijedom toga popis područja i trećih zemalja prethodno naveden u odjeljku 2. dijela B ili u dijelu C Priloga II. Uredbi (EZ) br. 998/2003 sada je utvrđen u Prilogu II. Provedbenoj odluci Komisije (EU) br. 577/2013 od 28. lipnja 2013. o obrascu identifikacijskih isprava za nekomercijalno kretanje pasa, mačaka i pitomih vretica; utvrđivanju popisa državnih područja i trećih zemalja te obliku, izgledu i jezičnim zahtjevima deklaracija kojima se potvrđuje sukladnost s određenim uvjetima predviđenima u Uredbi (EU) br. 576/2013 Europskog parlamenta i Vijeća (7).

               (7)

               Stoga se ovom Odlukom treba predvidjeti da se dozvoli uvoz pasa, mačaka i pitomih vretica u Uniju samo iz državnih područja i trećih zemalja popisanih u Prilogu I. Odluci 2004/211/EZ, u dijelu 1. Priloga II. Uredbi (EU) br. 206/2010 ili u Prilogu II. Provedbenoj uredbi (EU) br. 577/2013.

               (8)

               Uredbom (EU) br. 576/2013 određuje se da se psi, mačke i pitome vretice ne unose u državu članicu iz državnog područja ili treće zemlje izuzev onih popisanih u Prilogu II. Provedbenoj uredbi (EU) br. 577/2013 osim ako nisu bili podvrgnuti testu titracije na protutijela bjesnoće koji je u skladu sa zahtjevima valjanosti određenima u Prilogu IV. Uredbi (EU) br. 576/2013.

               (9)

               Navedeni zahtjevi uključuju obvezu izvođenja tog testa u laboratoriju odobrenom u skladu s Odlukom Vijeća 2000/258/EZ od 20. ožujka 2000. o određivanju posebnog instituta odgovornog za utvrđivanje kriterija za standardizaciju seroloških testova u svrhu praćenja učinkovitosti cjepiva protiv bjesnoće (8), kojom se predviđa da Agence française de sécurité sanitaire des aliments (AFSSA), Nancy, Francuska (integrirana od 1. srpnja 2010. u Agence nationale de sécurité sanitaire de l’alimentation, de l’environnement et du travail, ANSES) ocjenjuje laboratorije u državama članicama i trećim zemljama koje će se ovlastiti za provedbu seroloških testova u svrhu praćenja učinkovitosti cjepiva protiv bjesnoće kod pasa, mačaka i pitomih vretica.

               (10)

               Odlukom Komisije 2005/64/EZ od 26. siječnja 2005. o provedbi Direktive Vijeća 92/65/EEZ u pogledu uvoza mačaka, pasa i pitomih vretica za ovlaštena tijela, institute ili centre (9), utvrđuje se obrazac veterinarskog certifikata za uvoz u Uniju životinja namijenjenih za tijela, institute i centre odobrene u skladu s Direktivom 92/65/EEZ i predviđa se odobrenje uvoza tih životinja iz državnih područja ili trećih zemalja navedenih u odjeljku 2. dijela B ili u dijelu C Priloga II. Uredbi (EZ) br. 998/2003.

               (11)

               Ovom Odlukom stoga treba predvidjeti odobrenje uvoza pasa, mačaka i pitomih vretica u Uniju namijenjenih tijelima, institutima i centrima odobrenim u skladu s Direktivom 92/65/EEZ samo iz državnih područja i trećih zemalja navedenih u Prilogu II. Provedbenoj uredbi (EU) br. 577/2013.

               (12)

               Ovom Provedbenom odlukom stoga treba utvrditi novi popis državnih područja i trećih zemalja iz kojih je dozvoljen uvoz pasa, mačaka ili pitomih vretica u Uniju i zajednički obrazac zdravstvenog certifikata za uvoz navedenih životinja u Uniju. Odluku 2005/64/EZ treba stoga staviti izvan snage.

               (13)

               Osim toga, Odluka Komisije 94/274/EZ od 18. travnja 1994. o utvrđivanju sustava označivanja pasa i mačaka koji se stavljaju na tržište u Ujedinjenoj Kraljevini i Irskoj, a koji nisu podrijetlom iz tih država (10) i Odluka Komisije 94/275/EZ od 18. travnja 1994. o priznavanju cjepiva protiv bjesnoće (11), usvojena na osnovi Direktive 92/65/EEZ prije izmjena uvedenih Uredbom (EZ) br. 998/2003, zastarjele su i stoga ih treba staviti izvan snage.

               (14)

               Direktivom Vijeća 96/93/EZ od 17. prosinca 1996. o izdavanju certifikata za životinje i proizvode životinjskog podrijetla (12) utvrđuju se pravila koja je potrebno poštovati pri izdavanju certifikata koje zahtijeva veterinarsko zakonodavstvo radi sprečavanja obmanjujućeg ili neovlaštenog certificiranja. Prikladno je osigurati da službeni veterinari trećih zemalja primjenjuju pravila i načela koja su barem jednakovrijedna pravilima i načelima utvrđenima u navedenoj Direktivi.

               (15)

               Delegiranom uredbom Komisije (EU) br. 1152/2011 od 14. srpnja 2011. o dopuni Uredbe (EZ) br. 998/2003 Europskog parlamenta i Vijeća u pogledu preventivnih zdravstvenih mjera za kontrolu infekcije Echinococcus multilocularis kod pasa (13) predviđa se da od 1. siječnja 2012. psi koji ulaze u državu članicu Europske unije ili u njezine dijelove navedene u Prilogu I. toj Uredbi moraju biti tretirani od nametnika Echinococcus multilocularis u skladu sa zahtjevima određenima u toj Uredbi.

               (16)

               Potrebno je osigurati prijelazno razdoblje kako bi se državama članicama omogućila prilagodba novim pravilima određenima u ovoj Odluci i nadasve kako bi se omogućila, pod određenim uvjetima, upotreba zdravstvenih certifikata za životinje izdanih u skladu s pravilima Unije primjenjivima prije datuma početka primjene ove Odluke.

               (17)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Popis područja ili trećih zemalja iz kojih je dozvoljen uvoz pasa, mačaka i pitomih vretica u skladu s Direktivom 92/65/EEZ
   1.   Pošiljke pasa, mačaka ili pitomih vretica koje podliježu odredbama Direktive 92/65/EEZ smiju se uvesti u Uniju pod uvjetom da su državna područja ili treće zemlje iz kojih dolaze ili bilo koje državno područje ili treće zemlje kroz koje se provoze uključeni u popis utvrđen u:

               (a)

               Prilogu I. Odluci 2004/211/EZ;

               (b)

               dijelu 1. Priloga II. Uredbi (EU) br. 206/2010;

               (c)

               Prilogu II. Provedbenoj uredbi (EU) br. 577/2013.

         2.   Odstupajući od stavka 1., pošiljke pasa, mačaka ili pitomih vretica namijenjene tijelima, institutima i centrima odobrenima u skladu s Direktivom 92/65/EEZ smiju se uvesti u Uniju pod uvjetom da su državna područja ili treće zemlje iz kojih dolaze ili bilo koje državno područje ili treće zemlje kroz koje se provoze uključeni u popis naveden u stavku 1. točki (c).
   Članak 2.
   Certifikat o zdravlju životinja za uvoz iz državnih područja ili trećih zemalja
   Države članice mogu dozvoliti uvoz pasa, mačaka ili pitomih vretica koje su u skladu sa sljedećim uvjetima:

               (a)

               imaju zdravstveni certifikat koji je sastavljen u skladu s odgovarajućim obrascem utvrđenim u dijelu 1. Priloga i koji je ispunio i potpisao službeni veterinar u skladu s pojašnjenjima iz dijela 2. tog Priloga;

               (b)

               sukladni su zahtjevima zdravstvenog certifikata za životinje iz točke (a) u odnosu na državna područja ili treće zemlje iz kojih dolaze ili bilo koji državni teritorij ili treće zemlje kroz koje prolaze, kako je navedeno u stavku 1. točkama (a), (b) i (c) članka 1.

         Članak 3.
   Stavljanje izvan snage
   Odluke 94/274/EZ, 94/275/EZ i 2005/64/EZ stavljaju se izvan snage.
   Članak 4.
   Prijelazne odredbe
   Za prijelazno razdoblje do 29. travnja 2015., države članice trebaju dozvoliti uvoz u Uniju pasa, mačaka ili pitomih vretica koje su popraćene zdravstvenim certifikatom izdanim najkasnije do 28. prosinca 2014. u skladu s obrascima iz Priloga Odluci 2005/64/EZ ili iz Priloga I. Provedbenoj odluci 2011/874/EU.
   Članak 5.
   Primjenjivost
   Ova se Odluka primjenjuje od 29. prosinca 2014.
   Članak 6.
   Adresati
   Ova je Odluka upućena državama članicama.

      Sastavljeno u Bruxellesu 21. listopada 2013.

            Za Komisiju

         Tonio BORG

            Član Komisije

      (1)  SL L 268, 14.9.1992., str. 54.

      (2)  SL L 178, 28.6.2013., str. 1.

      (3)  SL L 343, 23.12.2011., str. 65.

      (4)  SL L 146, 13.6.2003., str. 1.

      (5)  SL L 73, 20.3.2010., str. 1.

      (6)  SL L 73, 11.3.2004., str. 1.

      (7)  SL L 178, 28.6.2013., str. 109.

      (8)  SL L 79, 30.3.2000., str. 40.

      (9)  SL L 27, 29.1.2005., str. 48.

      (10)  SL L 117, 7.5.1994., str. 40.

      (11)  SL L 117, 7.5.1994., str. 41.

      (12)  SL L 13, 16.1.1997., str. 28.

      (13)  SL L 296, 15.11.2011., str. 6.

      PRILOG
      DIO 1.

         Obrazac zdravstvenog certifikata za uvoz pasa, mačaka i pitomih vretica u Uniju

      DIO 2.

         Pojašnjenja za ispunjavanje zdravstvenog certifikata za životinje

                  (a)

                  Ako se u certifikatu navodi da se neke izjave zadržavaju kao odgovarajuće, izjave koje nisu relevantne mogu se prekrižiti, a parafira ih osoba službeno ovlaštena za certificiranje te na njih stavlja pečat ili se u cijelosti mogu izbrisati iz certifikata.

                  (b)

                  Izvornik svakog certifikata mora se sastojati od jednog lista papira ili, ako je potrebno više teksta, mora biti u takvom obliku da sve zahtijevane stranice čine cjelinu te su nedjeljive.

                  (c)

                  Certifikat mora biti sastavljen barem na jednom od službenih jezika država članica granične inspekcijske postaje na kojoj se pošiljka uvozi u Uniju i na jeziku odredišne države članice. Međutim, te države članice mogu odobriti da se certifikat sastavi na službenom jeziku/jezicima druge države članice te da se uz njega priloži, ako je potrebno, službeni prijevod.

                  (d)

                  Ako su zbog identifikacije predmeta pošiljke (stupac u točki I.28. obrasca zdravstvenog certifikata za životinje) certifikatu priloženi dodatni listovi papira ili popratna dokumentacija, oni se smatraju sastavnim dijelom originala certifikata kada ih je potpisao i pečatirao službeni veterinar na svakoj stranici.

                  (e)

                  Kada se certifikat, uključujući dodatne stranice ili dokumente iz točke (d), sastoji od više od jedne stranice, svaka stranica mora biti na dnu numerirana (broj stranice od ukupnog broja stranica), a na vrhu se mora nalaziti referentni broj certifikata koji dodjeljuje nadležno tijelo.

                  (f)

                  Original certifikata treba ispuniti i potpisati službeni veterinar zemlje izvoza ili treće zemlje. Nadležno tijelo treće zemlje izvoznice ili treće zemlje mora osigurati primjenu istih pravila i načela certificiranja istovrijedna onima propisanima u Direktivi Vijeća 96/93/EZ.
                  Boja potpisa mora se razlikovati od boje tiska. Ovaj zahtjev odnosi se i na pečate osim na reljefne pečate ili vodene žigove.

                  (g)

                  Referentni broj ovog certifikata u rubrikama I.2. i II.a treba izdati nadležno tijelo zemlje izvoza ili treće zemlje.